12.5.2022
SK
Úradný vestník Európskej únie
L 135/13
(70)
Grécko v návrhu plánu výkonnosti uvádza, že počas RP3 sa predpokladá výrazný nárast počtu riadiacich letovej prevádzky v aktívnej službe v aténskom oblastnom stredisku riadenia, keď výsledný celkový počet zamestnancov s ekvivalentom plného pracovného času by mal byť v roku 2024 vyšší o 71 v porovnaní s rokom 2019.
Do konca referenčného obdobia je plánovaná aj realizácia viacerých veľkých investícií týkajúcich sa systémov ATM a sledovacích systémov so značným vplyvom na náklady od roku 2022.
Grécko v návrhu plánu výkonnosti uvádza, že súvisiace náklady na odpisy sú zložené zo súm, ktoré boli preplatené v RP2 v súvislosti s meškajúcimi investíciami do fixného kapitálu.
(71)
Komisia poznamenáva, že v odporúčaní orgánu na preskúmanie výkonnosti sa poukazuje na nejednoznačnosť a nesúlad celkového súboru opatrení predložených Gréckom v súvislosti s plnením cieľov na miestnej úrovni v oblasti kapacity, čo viedlo orgán na preskúmanie výkonnosti k otázke, či budú tieto opatrenia účinne uplatňované, a teda či budú mať očakávaný vplyv.
Je potrebné poznamenať, že Grécko nemá vo svojom návrhu plánu výkonnosti ani podrobné, ani kvantifikované dodatočné náklady súvisiace s odbornou prípravou a prijímaním nových riadiacich letovej prevádzky.
Keďže nie sú k dispozícii žiadne opodstatnené informácie týkajúce sa týchto nákladov, Komisia odhaduje, že obe odchýlky uvedené v odôvodnení 69 sú príliš výrazné na to, aby sa dalo odôvodniť ich pripísanie výlučne opatreniam na dosiahnutie cieľov na miestnej úrovni v oblasti kapacity.
(72)
Okrem toho je potrebné poznamenať, že navrhované ciele v oblasti kapacity, ktoré stanovilo Grécko, sa z dôvodov uvedených v odôvodneniach 53 až 59 tohto rozhodnutia považujú za ciele, ktoré nie sú v súlade so zodpovedajúcimi celoúnijnými cieľmi.
Vzhľadom na to, že žiadne ciele v oblasti kapacity neboli posúdené ako ciele v súlade s kritériami, sa Komisia domnieva, že v tejto fáze nie je možné uzavrieť posúdenie kritéria uvedeného v bode 1.4 písm.
d) podbode i) prílohy IV k vykonávaciemu nariadeniu (EÚ) 2019/317, pokiaľ ide o Grécko, keďže plánované opatrenia potrebné na dosiahnutie cieľov v oblasti kapacity sa možno budú musieť zmeniť v rámci potrebnej revízie cieľov v oblasti kapacity.
(73)
Grécko preto nesplnilo kritérium stanovené v bode 1.4 písm.
d) podbode i) prílohy IV k vykonávaciemu nariadeniu (EÚ) 2019/317.
(74)
Pokiaľ ide o kritérium uvedené v bode 1.4 písm.
d) podbode ii) prílohy IV k vykonávaciemu nariadeniu (EÚ) 2019/317, postačuje zmienka o tom, že Grécko vo svojom návrhu plánu výkonnosti nepredstavilo žiadne reštruktu­ ralizačné opatrenia, ktorými by sa opodstatňovala odchýlka od vývoja stanovených jednotkových nákladov na úrovni celej Únie alebo dlhodobého vývoja stanovených jednotkových nákladov na úrovni celej Únie.
Grécko preto nesplnilo kritérium stanovené v bode 1.4 písm.
d) podbode ii).
(75)
Okrem toho z preskúmania kľúčových faktorov a parametrov uvedených v bode 2.1 písm.
d) prílohy IV k vykonávaciemu nariadeniu (EÚ) 2019/317, ktoré tvoria základ navrhovaných cieľov výkonnosti v kľúčovej oblasti výkonnosti zameranej na nákladovú efektívnosť, vyplývajú tieto zistenia týkajúce sa navrhovanej nákladovej základne Grécka na RP3.
(76)
Komisia poznamenáva, že stanovené náklady na pátracie a záchranné akcie boli prvýkrát uvedené v traťovej nákladovej základni Grécka v RP3.
Tieto náklady viedli k značnému zvýšeniu traťových stanovených nákladov, a to na hodnotu približne 9 % traťovej nákladovej základne na rok 2020 a približne 5 % celkovej traťovej nákladovej základne na rok 2024.
Grécko by malo vo svojom revidovanom návrhu plánu výkonnosti uviesť podrobnejšie odôvodnenia týkajúce sa vhodnosti a primeranosti súvisiacich stanovených nákladov a ich rozdeľovania medzi traťové a terminálne letecké navigačné služby, ako aj medzi letecké navigačné služby a ďalšie relevantné odvetvia.
(77)
Komisia okrem toho berie na vedomie vytvorenie nového národného dozorného orgánu, organizačne oddeleného od poskytovateľa leteckých navigačných služieb, čo je spojené so zvýšením nákladov na dohľad.
Vzhľadom na mieru súvisiacich dodatočných nákladov by Grécko malo vo svojom revidovanom návrhu plánu výkonnosti podrobnejšie vysvetliť základné nákladové faktory a predpoklady.
(78)
Na základe zistení uvedených v odôvodneniach 64 až 77 by sa mali navrhované ciele v návrhu plánu výkonnosti Grécka posúdiť ako ciele, ktoré nie sú v kľúčovej oblasti výkonnosti zameranej na nákladovú efektívnosť v súlade s celoúnijnými výkonnostnými cieľmi.